**DKE 8. A IN B: NAVODILA ZA DELO DOMA (23.3. – 27.3.2020)**

V preteklem tednu ste v zvezek zapisali svoje razmišljanje o izobraževanju na daljavo. Ko se zopet srečamo v učilnici, boste prebrali nekaj vaših misli.

Danes vam pošiljam navodilo za izdelek, ki bo tudi ocenjen. Ker so se razmere od našega zadnjega srečanja »v živo« spremenile, je tudi izdelek prilagojen tej spremembi.

Ne ustrašite se dolgih navodil. Če bi bili skupaj v učilnici, bi se vse dogovorili ustno. Tako pa sem vam raje zapisala kakšno navodilo več, da ne bo nesporazumov.

Še vedno velja: če kaj ne razumeš, nisi prepričan… mi samo piši na e-pošto.

Preberite si torej navodila.

**Državljanska in domovinska kultura ter etika: navodila za izdelavo »dnevnika«**

**Izgled in obseg izdelka:**

Imaš dve možnosti. Besedilo lahko tipkaš ali napišeš ročno – kar ti je ljubše oziroma lažje.

**Če tipkaš,** preprosto smiselno razporejaj besedilo.

**Predlog, če boš pisal:** 5 listov A4 prepogni na polovico in jih poveži z vrvico ali spni s spenjačem. Tako dobiš 20 malih strani. Na naslovno stran zapiši naslov: Kako se je svet spreminjal pred očmi *Janeza Novaka (zapiši svoje ime)*, 26. 3. 2020 – 23. 4. 2020. Drugo stran lahko pustiš prazno. (Nič ne bo narobe, če boš pisal-a na pokončno ali navpično postavljene A4 strani.)

Vse ostale strani predstavljajo tvoj dnevnik. Kako ga narediš? Dnevno (ni potrebno čisto vsak dan) opazuj, kaj se dogaja okoli tebe, kateri dogodki bolj ali manj spreminjajo svet… Glej TV (predvsem informativne oddaje), poslušaj radio, spremljaj spletne novice, mogoče boš imel dostop do revij in časopisov, … Če zaslediš novico, ki se ti zdi pomembna, jo vključi v svoj dnevnik. Če imaš možnost, iz časopisa izreži sliko (oziroma jo skopiraj iz spleta), ki ta dogodek predstavlja, pod sliko zapiši čas in kraj dogajanja (n. pr. *Berlin, 4. 4. 2020*). Vsak izbran dogodek opiši v nekaj stavkih in **dodaj svoj krajši komentar** - zakaj se zdi dogodek **tebi** pomemben. Če si o dogodku slišal-a po radiu ali TV, samo obnovi vsebino in komentiraj (lahko sam-a ilustriraš, če seveda želiš).

Pomembno: dogodkov, ki so mogoče zanimivi, a res niso najbolj pomembni (na primer da je avtomobil povozil lisico, neka ženska videla vesoljce, sosedi so se prepirali…) ne vključuj v dnevnik.

**Če si poiskal novice na spletu, jih ne kopiraj dobesedno!!! Navedi vir novice.**

**Vsebina**: vključiti moraš nekaj dogodkov iz Slovenije, nekaj pa iz ostalega sveta (najmanj **17** vseh skupaj, seveda lahko več).

Razumljivo bo največ dogodkov povezanih s koronavirusom. Seveda jih boš v veliki meri vključil, a poišči tudi novice, ki s tem niso povezane. Potrudi se in poišči vsaj 4 dobre/pozitivne novice.

Vsaj 1 dogodek moraš objaviti iz sveta politike, 1 iz gospodarstva, 1 iz kulture, 1 iz športa. Mogoče se bo tudi tebi osebno zgodil pomemben dogodek, ki bo spremenil *tvoj* svet – lahko ga vključiš. Ostane ti še 13 dogodkov, ki jih sam izbereš.

Dogodki naj bodo porazdeljeni preko celega meseca (ni potrebno vsak dan nekaj zapisati, vendar tudi ne izberi vseh dogodkov iz zadnjega tedna v aprilu).

Na zadnjo stran zapiši **najmanj 10 stavkov dolg komentar, v katerem se moraš opredeliti do obravnavanega meseca** (zapiši, kaj se je po tvojem mnenju dobrega/slabega dogodilo in kako bo ta mesec predvidoma vplival na tvoje življenje, kateri dogodki se ti zdijo res pomembni in zakaj…).

**Jezik**: vse komentarje (vključno z zaključkom) piši v knjižni slovenščini.

Vsekakor uporabljaj spoštljiv način pisanja vseh komentarjev (brez nestrpnih izjav!).

**Točkovnik**: naloga ima 10 točk: 10, 9 = 5, 8, 7 = 4, 6, 5 = 3, 4, 3 = 2

**Kriteriji**: Upoštevajo se: izbrane ustrezne **raznolike** **vsebine**: 4 T, **lastni** komentarji ob izbranih dogodkih: 4 T, **zaključni komentar**: 2 T.

Datum za oddajo »dnevnika«: 24. april 2020. V kakšni obliki mi boste oddali vaš dnevnik, se bomo še odločali glede na okoliščine.

Želim si, da bi mi jih sami prinesli k uri DKE. Bomo videli.

Pa še to: Izdelek naj bo **vaš**, razmišljajte s svojo glavo. **In** **nikar ne čakajte z delom do zadnjega** **tedna ali celo dne**. Delajte vsaj približno sproti, saj boste sicer ob koncu aprila zasuti z delom.

Želim vam kolikor se da prijeten teden.

Bodite zdravi, ostanite pozitivni (ne mislim na test ☺).

Darja Gorup